CELEX: 62014CN0367
Language: sk
Date: 2014-07-25 00:00:00
Title: Vec C-367/14: Žaloba podaná 25. júla 2014 – Európska komisia/Talianska republika

10.11.2014   
            
            
               SK
            
            
               Úradný vestník Európskej únie
            
            
               C 395/21
            
         
      Žaloba podaná 25. júla 2014 – Európska komisia/Talianska republika
      (Vec C-367/14)
      (2014/C 395/27)
      Jazyk konania: taliančina
      
         Účastníci konania
      
      
         Žalobkyňa: Európska komisia (v zastúpení: G. Conte, D. Grespan a B. Stromsky, splnomocnení zástupcovia)
      
         Žalovaná: Talianska republika
      
         Návrhy žalobkyne
      
      
                  —
               
               
                  vyhlásiť, že Talianska republika si tým, že neprijala všetky opatrenia nevyhnutné na dosiahnutie súladu s rozsudkom Súdneho dvora zo 6. októbra 2001 vo veci C-302/09, ktorý sa týka vrátenia príjemcami pomoci, o ktorej bolo rozhodnuté, že je protiprávna a nezlučiteľná so spoločným trhom v zmysle rozhodnutia Komisie 2000/394/ES z 25. novembra 1999 o opatreniach pomoci v prospech podnikov usadených na území Benátok a Chioggie (1), nesplnila povinnosti, ktoré jej vyplývajú z tohto rozhodnutia a z článku 260 ZFEU,
               
            
                  —
               
               
                  uložiť Talianskej republike povinnosť zaplatiť Komisii paušálnu sumu, ktorej výška je výsledkom vynásobenia dennej sumy vo výške 24 578,40 eura počtom dní, počas ktorých pretrváva porušenie, a to odo dňa vyhlásenia rozsudku vo veci C-302/09 až do dňa vyhlásenia rozsudku v tejto veci,
               
            
                  —
               
               
                  uložiť Talianskej republike povinnosť zaplatiť Komisii penále na polročnom základe, ktoré určí Komisia, a to od polroku, ktorý nasleduje po dni vyhlásenia rozsudku v tejto veci, vynásobením denného penále vo výške 187 264 eur číslom 182,5 a percentuálnym podielom pomoci, ktorá sa ešte musí vrátiť na konci polroku, vo vzťahu k sume pomoci, ktorá ešte musí byť vrátená v okamihu, keď Súdny dvor vyhlási rozsudok v tejto veci,
               
            
                  —
               
               
                  zaviazať Taliansku republiku na náhradu trov konania.
               
            
         Žalobné dôvody a hlavné tvrdenia
      
      Talianska republika neprijala všetky opatrenia nevyhnutné na vrátenie pomoci vyhlásenej za protiprávnu a nezlučiteľnú dotknutým rozhodnutím, ako to požaduje rozsudok vo veci C-302/09, keďže skoro 3 roky od určovacieho rozsudku je ešte potrebné zabezpečiť vrátenie (minimálne) 33 032 000 eur od 99 príjemcov, čo predstavuje približne 70 % sumy, ktorá sa má vrátiť.
      Napriek tomu, že po určovacom rozsudku boli prijaté ďalšie normatívne opatrenia, väčšia časť pomoci sa ešte musí vrátiť a nijaký významný pokrok v tomto ohľade nebol zistený.
      V dôsledku toho je potrebné rozhodnúť, že Talianska republika nevykonala rozsudok, ktorým sa určilo, že došlo k porušeniu.
      
         (1)  Rozhodnutie Komisie 2000/394/ES z 25. novembra 1999 o opatreniach pomoci v prospech podnikov usadených na území Benátok a Chioggie ustanovených zákonmi č. 30/1997 a č. 206/1995, ktorými sa zavádzajú úľavy na sociálnych odvodoch [oznámené pod číslom C(1999) 4268] (Text s významom pre EHP) (Ú. v. ES L 150, s. 50).